Nâ, ńdɔ Salomóŋ á ngālóŋ Tə́mpɛl, a maná mə̄lóŋ yā étēde. 15Ńdɔ a ngáman bomolǒ mə̄bám mə́ kɛ́dar a mim̀fim yǎ ndá étēde, a tíege á zəzə sí yǎ ndá a kələ kwí á mim̀fǐm yā á ńdǐl yā zāŋ ndá, a ngábúdī myá ai bilé a ngábúdī fə zəzə sí yǎ ndá ai məbám yā élē sípres. 16A ngálóŋ fə zud ndá mongolo mə́ mɔ́ mə̄wóm mə́bɛ̄ ai məbám yā élē kɛ́dar a tíege á zəzə sí a kələ kwí á mim̀fǐm yā yób, ḿfāg tē ó ńtɔ̄á étun éki Ḿfúfúb M̀fúfúbu. 17Ndá, nálā ó nə̄ nâ, Tə́mpɛl émēn yǎ ndá étēde, ḿfág yǎ ósú, e ngábə́ ńtīé mongolo mə́ mɔ́ mə̄wóm mə́nyi. 18Elé kɛ́dǎr yā zāŋ ndá é ngábə́ ḿkpəlán, é fulugan ai bikpa ai miǹkúlán mí sām; vóm ósə̄ ó ngábə́ hə élé kɛ́dar, akɔ́g təge yénē á ńsəŋ. 19A ngákom etun ndá ḿfúfúb á zə̄zǎŋ ndá, é vóm ā yi tə́lē éwɔ̄lī élad amvóé Ńtondôbə. 20Etun Ḿfúfúbu tē é ngábə́ ńtīé mongolo mə́ mɔ́ mə̄wóm mə́bɛ̄ áyǎb, mongolo mə́ mɔ́ məwóm mə́bɛ̄ á ndam ai mɔ́ngɔ́ mə́ mɔ́ məwóm mə́bɛ̄ á ńkōŋ. A ngáyali dzɔ́ ai m̀fúbán mvɔ́d. A ngákǒm fə alatâr ai elé kɛ́dar. 21Ńdɔ Salomóŋ á ngáyali ndá étēde ai m̀fúbán mvɔ́d, a ngátindi bəngɔ̌kɔbɔ bə́ mvɔ́d ńtsígīná, á étǔn yā étēde ḿfág yǎ ósú a ngáyali dzɔ́ ai m̀fúbán mvɔ́d. 22A ngáyali ǹgúmā ndá ai mvɔ́d, a kələ kwí anə́ ńgūmā ndá ósə̄ ó ngáman lóŋoban. Ńgúmā álatâr á wáwóge ai etun Ḿfúfúbu, a ngáyali wá ai mvɔ́d.